**UN GAND**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

UN GÂND

Aud în mine murmurând,

Un gând spunând că te iubesc.

Nepământesc, ca pe-un potir

De trandafir imaculat.

Ciudat, cum pot să mă-nfior

De dor, şi ochii tăi adânci

În stânci de ghiaţă se prefac.

Iar leac să-i încălzească nu-i.

Al nimănui şi-al tuturor

Sunt călător spre nesfârşit.

Din infinit spre zori de zi,

Cât voi trăi să te iubesc,

Neomenesc, ce pe-un destin,

Să mă închin ochilor tăi,

Călăi cu bici necruţător.

Cu dor, iar te ascund în gând.

Alunecând... alunecând...